ספר החינוך מצוה ט

מצות השבתת חמץ:

להסיר כל לחם חמץ ממשכנותינו ביום ארבעה עשר בניסן, שנאמר [שמות י"ב, ט"ו] אך ביום הראשון תשביתו שאור מבתיכם, ופירוש ראשון, קודם לפסח:

משרשי מצוה זו, כדי שנזכור הנסים שבמצרים, כמו שכתוב בקרבן פסח:

דיני המצוה, כגון שעת ביעורו מן היום מתי, ומה היא השבתתו, ובאי זה מקום צריך לחפשו ובאי זה מקום אינו צריך, ומאימתי מוטלת המצוה עליו אם יוצא לדרך, ואם חל ארבעה עשר בניסן בשבת איך יהיה דינו, והביטול בפה שצריך לעשות נוסף על הביעור, ויתר פרטיה, מבוארים בפסח ראשון [פסחים פרק א' וב']:

ונוהגת בכל מקום ובכל זמן, בזכרים ונקבות:

והעובר עליה ולא השביתו ביטל עשה דתשביתו. ואם יש חמץ במשכנותיו עובר גם כן על לא תעשה, שנאמר [שמות י"ב, י"ט] שאור לא ימצא בבתיכם, אבל אין לוקין על לאו זה אם לא עשה בו מעשה, שהלכה היא לאו שאין בו מעשה אין לוקין עליו:

מנחת חינוך

לכאורה יש ספק אם המצות עשה היא שיהא החמץ מושבת, ואם יש לו חמץ חוץ מה שעובר על לא תעשה דבל יראה ובל ימצא עובר עוד על העשה, ואם אין לו חמץ אינו עובר בלאו וגם המצות עשה מקיים בשב ואל תעשה, כמו בשבת ויום טוב איכא עשה דשבתון בעשיית מלאכה ואם עבר ועשה מלאכה עובר בעשה ולא תעשה, ואם לא עשה מלאכה חוץ מה שלא עבר על הלאו קיים גם כן מצות עשה דשבתון, והכי נמי עיקר המצוה כאן שלא יהיה החמץ ברשותו והוא מושבת מרשותו, כמו המצות עשה דשבתון, ולפי זה אין צריך לדקדק שיהא לו חמץ קודם פסח ויבערו, כמו מצות ציצית דמצוה על כל איש ישראל ללבוש ד' כנפות כדי לקיים המצוה בקום ועשה, אבל כאן ממילא נתקיימה המצוה ואין צריך לחזר כלל אחר חמץ. וגם נפק"מ אם אחד רוצה לבער חמצו בפסח ובא אחר וחטפו ממנו וביערו, דמבואר בחו"מ סי' שפ"ב ס"א דמונע לחבירו לעשות מצוה כגון שחטף ממנו מצות כיסוי צריך לשלם לו, אבל כאן כיון דאין מצוה כלל עליו בקום ועשה אלא ממילא נתקיימה המצוה, אם כן לא חטף ממנו כלל כי בכל ענין שמושבת מן העולם מקיים בעל החמץ מצות עשה, דהוי בכל הענין כמו עשה דשבת ויום טוב.

או דילמא דמצוה עליו בקום ועשה דישבית החמץ, ואם אין לו חמץ לא קיים העשה, כמו מי שאין לו ד' כנפות נהי דאינו עובר מכל מקום לא קיים המצוה, הכי נמי גם כאן, וכמו התם דמצוה עליו לקנות טלית כדי לקיים מצות השם יתברך, הכא נמי מצוה לחזר שיהיה לו חמץ קודם פסח ויבער אותו בי"ד כדי לקיים מצות עשה בקום ועשה. ולפי זה אם חטף אחר המצוה מידו חייב בקנס כמו שנפסק בחו"מ שם.

ועוד יש נפק"מ, אי אמרינן דמצוה זו היא בקום ועשה, אם כן אם השבית חמץ בפסח על ידי שאכלו לא קיים המצוה, כי הוי מצוה הבאה בעבירה להסוברים מצוה הבאה בעבירה מן התורה לא יצא, ומובא בחיבור זה כמה פעמים, אבל אי המצוה היא בשב ואל תעשה, אם כן אפילו אכלו מכל מקום אינו ברשותו וקיים המצות עשה כיון דאין לו חמץ.

וגם אם המצוה בקום ועשה לא יצא אלא אם כן קיים המצוה בזמנה בחצות יום י"ד, כמו מילה דהתורה קבעה לזמנה ביום השמיני וקודם לכן לא קיים המצוה, הכא נמי קודם חצות אם השבית לא קיים המצוה, אבל אם המצוה בשב ואל תעשה, אם כן העיקר דלא יהיה לו חמץ וכשמגיע הזמן ואין לו חמץ קיים המצות עשה. ומדברי הרב המחבר שכתב ביוצא לדרך מוטלת עליו המצוה, נראה דהיא בשב ואל תעשה, דבקום ועשה אין מוטלת עליו המצוה קודם, ועיין ברא"ש שם [פסחים פ"א אות י'].

וכן נראה ממה שכתב הרב המחבר דנשים חייבות במצוה זו, והניחא אם היא בשב ואל תעשה, ובמצות עשה דשב ואל תעשה נשים חייבות אף בהזמן גרמא כמו יום טוב, ועיין באחרונים ובתוס' קידושין ל"ד ע"א ד"ה מעקה, בשם הר"ר יוסף מארץ ישראל, אבל אם המצוה בקום ועשה יש להסתפק. אך האחרונים הסכימו דבכל ענין חייבים, ועיין בשאגת אריה סי' פ"ב.

גם נפק"מ אם המצוה בשב ואל תעשה אין צריך כוונה לצאת כמו שכתבנו במצוה א' [אות כ"ט], אבל אם היא בקום ועשה צריך כונה לדעת הסוברים מצוות צריכות כונה.

והנה מדברי הר"מ כאן ה"א שכתב מצות עשה להשבית החמץ וכו', ואחר זה בהל' ב' כתב ומה היא השבתה זו האמורה בתורה, אין הכרע דהיא בקום ועשה, דכמו כן כתב בתחילת הלכות שבת, וכאן נמי הכונה דיהיה מושבת. אדרבא מדכתב דהמצות עשה שישבית קודם זמן איסור אכילתו, מבואר דהמצוה בשב ואל תעשה, דאי בקום ועשה מנליה, דלמא המצוה רק בחצות, זמן שקבעה התורה.

וכן מבואר בתוס' פסחים ד' ע"ב ד"ה מדאורייתא, שכתבו איך נילף ביטול מתשביתו, הא אמרינן לקמן ה' ע"א אך חלק והוא בחצות, ובחצות אי אפשר לבטל דהוא לאחר זמן איסורו, עי"ש, ואי המצוה בשב ואל תעשה, אם כן לא קשיא כלל, דהתורה אמרה דבחצות יהיה מושבת כבר, כפירוש רש"י לקמן בסוגיא שם ד"ה אך חלק, אלא על כרחך דסברי התוס' דהעשה הוא בקום ועשה, אם כן קבעה התורה זמן למצוה ולא קודם, כמו מילה.

 ומדברי הר"מ שכתב קודם זמן איסור אכילה, וגם כתב דתשביתו היינו ביטול כשיטת רש"י, וזה הוי קודם זמן איסורא, אם כן מוכח דסובר דהמצוה היא בשב ואל תעשה, והעיקר הוא דבזמן איסור יהיה החמץ מושבת מביתו.

שו"ע או"ח סי' תלד

(ב) אחר הבדיקה מיד בלילה יבטלנו ויאמר: כל חמירא דאיתיה ברשותי דלא חזיתיה ודלא ביערתיה לבטיל וליהוי כעפרא דארעא: הגה - ויאמר הביטול בל' שמבין (מהר"י ברי"ן).

משנה ברורה

(ח) וליהוי כעפרא דארעא - ונכון שיאמר וליהוי (יג) הפקר כעפרא דארעא. ולכו"ע מהני לשון זה של הפקר אף שאמר לשון זה בינו לבין עצמו ולא בפני אנשים [אחרונים]:

(ט) בלשון שמבין - שהרי הבטול הוא מתורת הפקר ואם אינו יודע מה מהני הבטול. וע"כ (יד) טוב ללמוד לע"ה שאינם מבינים בלה"ק או אשה מבטלת שתאמר בלשון שמבין דהיינו (אללען חמץ אדער זויער טייג וואס עס איז אין מיין רשות זאל זיין הפקר אונד זאל ניט זיין גירעכינט נאר אזוי וויא ערד אין גאס) (כל חמץ או שאור הנמצא ברשותי, יהא הפקר, ויהא נחשב כעפר הארץ) ואם אמר ע"ה בלה"ק (טו) אם יודע לפחות ענין הבטול שיודע שמפקיר חמצו יצא בדיעבד אבל אם אינו מבין כלל וסובר שאומר איזה תחנה לא יצא אפילו בדיעבד: